༄༅། །སྔ་འགྱུར་བཀའ་མའི་ཆོས་སྡེའི་གླེགས་བམ་གྱ་བདུན་པ་བཞུགས་སོ། །
༄༅། །ས རྦ བུདྡྷ སྱ ས ནྡྷི སཾ གྲཱ ཧ སཱུ ཏྲ པ ཉྩི ཀཱ ཏ མོ བ རྨྨ ཀུ ཉྩི ཀཱ བྷཱ ས ཡོ ག ཏ ར བི ནཱ མ བི ཧ ར ཏི སྨ། །
༄༅། །སངས་རྒྱས་ཐམས་ཅད་ཀྱི་དགོངས་པ་འདུས་པ་མདོའི་དཀའ་འགྲེལ་མུན་པའི་གོ་ཆ་ལྡེ་མིག་གསལ་བྱེད་རྣལ་འབྱོར་ཉི་མ་ཞེས་བྱ་བ་སྟོད་ཆ་བཞུགས་སོ། །
བཅོམ་ལྡན་འདས་གསང་བའི་བདག་པོ་ཕྱག་ན་རྡོ་རྗེ་ལ་ཕྱག་འཚལ་ལོ། ། ཕྱོགས་བཅུ་བྱིན་བརླབས་འབྱུང་བའི་གླིང་གཞི། དུས་བཞི་རྒྱལ་སྐུ་རིགས་བདག་ལ། ། སངས་རྒྱས་སོ་ལུང་བསྟན་བརྒྱུད་པའི་གླེང་གཞི། སོའི་དགོངས་པ་གསང་སྔགས་དོན། ། བྱུང་ཚུལ། བཅུ་གཉིས་ཚེ་ནའང་ཐོས་ཤིང་བསྡུས། །དེ་གཏན་ཚིགས་ཕྱིར་གསང་བདག་སྐྱེས་བུར་གྲགས། །བདག་གསང་བ་མཆོག་པོས་དབང་བསྐུར་འཆད་པར་གཉེར་གཏད་པའི་རྟགས། །ལག་ན་རྒྱ་གྲམ་འཁོར་ལོ་བསྐོར། ། གནས་ལངྐའི་གྲོང་བརྡལ་རྒྱ་མཚོའི་དོ། །དྲག་ཤུལ་ཅན་རྩེར་སྡུད་པ་ལངྐ་སོགས། ། འཁོར་སྐལ་ལྡན་འདུས་ལ་བསྟན་པ་གསང་སྟོན་པས། །དེས་ན་འཆད་པའི་སྐྱེས་བུ་དེ། །སྔོན་གྱི་གོ་ཆས་བསྐོར་མཛད་པ། །གཉིས་མེད་ཡིད་ཀྱིས་འདུད་ཕྱག་འཚལ། །བཀའ་ཡི་མེ་ལོང་ཀུན་འདུས་རྒྱུད། །བསྟན་པའི་གཟུགས་བརྙན་གཞི་རྩའི་དོན། །ཕྱོགས་གང་མ་འོངས་དམན་དོན་དུ། །ལུས་ཀྱི་མངོན་སུམ་བདག་གིས་འགྲེལ། །དེ་ལ་སངས་རྒྱས་ཐམས་ཅད་ཀྱི་དགོངས་པ་འདུས་པའི་མདོ། རྣལ་འབྱོར་གྲུབ་པའི་ལུང་། གསང་བ་བས་ཆེས་གསང་བ། ཡང་གསང་རྨད་དུ་བྱུང་བའི་བཀའ་ཁྱད་པར་ཅན་འདི། དབུ་ཞབས་སུ་དོན་རྣམ་པ་གསུམ་དུ་འདུས་ཤིང་། གསུམ་པོ་དེར་འགྲེལ་ཏེ། གང་ཞེ་ན། བྱ་བའི་རྣལ་འབྱོར་དང་། བྱ་བ་བྱེད་པའི་རྣལ་འབྱོར་དང་། བྱ་བ་མེད་པའི་རྣལ་འབྱོར་རོ། །དེའི་དོན་ནི་གཞི་དང་། རྒྱུ་དང་། འབྲས་བུར་སྟོན་ཏེ། བདག་ཉིད་ལས་མི་གཞན་པས་བསྒྲུབ་པའི་འབྲེལ་པ་དགོད་པ་དང་། དེ་ལྟ་བུའི་དོན་གཉེར་བྱར་བྱེད་པ་དང་། འབད་པ་ཆུད་མ་ཟོས་པའི་ཕྱིར་རོ། །དེ་དག་ནི་དཔེ་ས་བོན་དང་། སོ་ནམ་གྱི་བྱ་བ་དང་། འབད་པས་བརྔ་བཙས་བྱས་པའི་འབྲས་ཀྱི་ཕུང་པོ་ལྟ་བུའོ། །དེའང་ལེའུ་རེ་དགུ་པ་ལས་གསུངས་ཏེ། གྲོགས་པོ་དག །དེ་བས་ན་བསམ་གྱིས་མི་ཁྱབ་པའི་རྣམ་པ་གང་ཞེ་ན། འདི་ལྟར་བསམ་གྱིས་མི་ཁྱབ་པའི་ཆོས་ཐམས་ཅད་ཀྱི་རྣམ་པ་ནི། རྣལ་འབྱོར་རྣམ་པ་གསུམ་གྱིས་ཡོངས་སུ་འགྲེལ་བ་སྟེ། གསུམ་གང་ཞེ་ན། བྱ་བའི་རྣལ་འབྱོར་དང་། བྱ་བ་བྱེད་པའི་རྣལ་འབྱོར་དང་། བྱ་བ་མེད་པའི་རྣལ་འབྱོར་རོ། །ཅེས་གསུངས་པ་དང་། ཀུན་འདུས་ཀྱི་ལེའུ་དང་པོ་ལས་ཀྱང་། རྒྱུའི་རྣལ་འབྱོར་དང་། རྐྱེན་གྱི་རྣལ་འབྱོར་དང་། འབྲས་བུའི་རྣལ་འབྱོར་དང་གསུམ་དུ་འདུས་པར་བཀའ་སྩལ་ཏོ། །འོན་ཀྱང་རྩ་བའི་རྒྱུད་ལས་གསུངས་པས། བཤད་པའི་རྒྱུད་འདི་ཡང་ལུགས་མ་ནོར་བར་བཞེད་དོ། །དེ་ལ་ནི་ཤེས་པར་བྱ་བའི་ཡུལ་དང་། གོམས་པར་བྱེད་པ་དང་། ཟིན་པའི་སྒོ་ནས་མཚན་ཉིད་གསུམ་དུའང་བརྗོད་དོ། །དེ་ལ་བྱ་བའི་རྣལ་འབྱོར་ནི། སྙིང་པོ་བྱང་ཆུབ་ཀྱི་ངོ་བོ། ཐ་སྙད་ཐམས་ཅད་མ་སྤངས་བྲལ་བའི་ཡེ་ཇི་བཞིན་པ་ཉིད་དོ། །ཐ་སྙད་དུ་གསང་སྔགས་དངོས་པོ་རྒྱུད་དུའང་གྲགས་པ་ངོ་བོ་འདི་འདྲར་བརྗོད་པ་མེད་པ། ཐ་སྙད་དེ་ཉིད་དུའང་ཞེན་པས་བཟུང་བ་དང་བྲལ་བའོ། །དེ་ལྟ་བུ་མ་བཅོས་མ་བསླད་མ་བསྒྱུར་བའི་ངང་དུ་ཐམས་ཅད་རྒྱས་ཐེབས་པ་ལ། བླ་དྭགས་ཀྱི་མིང་ངེས་པར་འགྲུབ་བོ། །བྱ་བ་བྱེད་པའི་རྣལ་འབྱོར་ནི། ལམ་མམ་རྒྱུའི་ཐེག་པ་སྟེ། འདིར་གསང་བའི་རྒྱུད་གཙོ་བོར་སྟོན་པའི་ཕྱིར་འཆད་པར་འགྱུར་རོ། །བྱ་བ་མེད་པའི་རྣལ་འབྱོར་ནི། གསང་སྔགས་འབྲས་བུའི་ཐེག་པའི་ལམ་དང་འབྲས་བུ་སྟེ། རྒྱལ་བ་ཡང་དག་པར་རྫོགས་པའི་སངས་རྒྱས། བྱ་བ་བྱས་པ། ཟག་པ་ཟད་པ། ཁུར་བོར་པ། བདག་གི་དོན་རྗེས་སུ་ཐོབ་ཟིན་པ་དང་། གཞན་གྱི་བྱ་བ་ཐམས་ཅད་མ་བཙལ་བར་རྫོགས་པར་བྱེད་པ་དང་། དེ་ཉིད་ལའང་རྒྱུན་གྱི་དུས་བྲལ་བ། གང་བྱ་བ་ཐམས་ཅད་ཟིན་པའི་ཡེ་ཤེས་ཆེན་པོ་མཚན་ཉིད་གང་དུའང་མི་ཕྱེད་པས། མཚན་ངེས་པར་ལྡན་པ་ནི། སྐུ་གསུང་ཐུགས་ཡོན་ཏན་ཕྲིན་ལས་ལྔར་འདུས་པ་སྟེ། མཚན་ཉིད་ནི་འདི་འདྲར་བསྟན་དཀའ་བར་སྟོན་པའོ། །དེ་དག་གི་ལེའུའི་མཚམས་བསྡུ་བ་ནི། བྱུང་ཚུལ་བཅུ་གཉིས་དང་། ལེའུ་བདུན་ཅུ་རྩ་ལྔ་དག་རྣལ་འབྱོར་གསུམ་དུ་འདུས་པར་མན་ངག་གིས་འཇལ་བར་བྱོས་ཤིག །ཁས་བླངས་པའི་བྱ་བ་མེད་པའི་རྣལ་འབྱོར་རྒྱས་པར་བཤད་པ་ཇི་ལྟ་བུ་ཞེ་ན། དེ་ལའང་གསུམ་སྟེ། གཞི་སྔ་མ་འདྲ་དང་། ལམ་དང་། འབྲས་བུའོ། །ལམ་ནི་གང་ཞེ་ན། རྒྱུ་དང་རྐྱེན་གཉིས་སོ། །དེ་ལ་རྒྱུ་ནི། རབ་ཀྱི་དབང་དུ་རྣལ་འབྱོར་ལྔ་དང་། འབྲིང་གི་དབང་དུ་བཅུ་དང་། ཐ་མའི་དབང་དུ་བཞི་བཅུ་ལ་སོགས་པའི་ཤེས་རབ་བོ། །དེ་ནི་དཔེ་ཞིང་ས་ལྟ་བུའོ། །དེས་རྟོགས་པ་བྱེད་པའི་རྐྱེན་ནི་བཀའ་རྒྱུད་འདི་ཉིད་དེ་ཆུ་ལུང་ལྟ་བུའི་ཕྱིར་རོ། །དེ་ལ་མདོ་ཉིད་རྐྱེན་དེའི་རྗེས་སུ་དཔགས་ནས། རྒྱུ་ཤེས་རབ་དེ་དག་གིས་རྟོགས་པར་བྱེད་པའི་ཐབས་ཚུལ་ཡང་ཇི་ལྟ་བུ་ཞེ་ན། མོས་པའི་དབང་གིས་དབང་པོ་རབ་མདོར་བསྟན་པས་གོ་བ་དང་།  འབྲིང་རྣམ་པར་དབྱེ་བས་གོ་བ་དང་། ཐ་མ་འདྲེན་པའི་ཚིག་གི་ཡན་ལག་བཅུས་ཡི་གེ་ཞིབ་ཏུ་བཤད་པ་ལ་མོས་པས་གོ་བའོ། །དེ་ལ་རབ་ཀྱི་དབང་དུ་མདོར་བསྟན་པས་གོ་བའི་ཚུལ་ནི། རྟ་དཀྱུས་ཀྱིས་བསྟན་པ་ལྟ་བུས་མཚན་ངེས་པར་བརྗོད་པའི་སྒོ་ནས་འཇལ་བ་སྟེ། སྐབས་སུ་ཞིབ་ཏུ་སྟོན་པར་འགྱུར་རོ། །རྣམ་པར་དབྱེ་བས་གོ་བའི་དབང་དུ་ནི། ཡིན་པ་གསུམ་སྟེ། རྒྱུད་ཡིན་པ་དང་། ལུང་ཡིན་པ་དང་། མན་ངག་ཡིན་པའོ། །དེ་ལ་རྒྱུད་ཡིན་པའི་བཤད་ཐབས་ནི་ལེའུ་ཞེ་བདུན་པ་ལས། དམ་པ་རྣམས་ཀྱི་གསང་བའི་སྒོ། །ཡན་ལག་མདོ་དང་རྩ་བ་ཡི། །འབྱེད་འགྲོལ་ངེས་པར་འབྱིན་པ་ཡིས། །དེ་ཉིད་ངེས་པར་མཐོང་བའོ། །འབྱེད་པ་རྒྱུ་དང་རྩ་བ་དང་། །འབྲེལ་པའི་ཚིག་དང་ངེས་པ་དང་། །སྦྱོར་བས་ཡན་ལག་རྫོགས་པ་ཡིན། །བརྗོད་འབྱུང་ཀུན་ལ་ངེས་པར་འགྲོ། །ཞེས་གསུངས་པས། དོན་གསུམ་སྟེ། ཡན་ལག་དྲུག་དང་། མདོ་བཞི་དང་། རྩ་གསུམ་བའོ། །དེ་ལ་རྒྱུད་ནི་ཡན་ལག་སྒོ་འབྱེད་པ་དྲུག་སྟེ། རྒྱུ་གླེང་གཞི་དང་། རྩ་བ་གླེང་བསླང་བ་དང་། དགོས་འབྲེལ་དང་། རྒྱུད་ཀྱི་དོན་ཕུན་སུམ་ཚོགས་པ་དང་། ངེས་སྦྱོར་གསུམ་དང་། དགོས་ཆེད་དང་། བཀའ་དྲིན་དྲན་པས་བསྟོད་པའོ། །དེ་ལ་མདོ་བཞི་དང་། རྩ་བ་གསུམ་ལ་སོགས་པའི་ངོ་བོ་ནི་ལུང་དང་མན་ངག་ཏུ་འཆད་དོ། །དེ་ལ་རེ་ཞིག་གླེང་གཞི་སྐབས་འདིར་གཉིས་ཏེ། དེ་ཉིད་ལས། རྒྱུ་གླེང་གཞི་གང་འབྱུང་ཆེད་ཕྱིར་ནི། །རྒྱུ་ཡི་ངོ་བོ་བྱིན་གྱིས་ཀྱི་གླེང་གཞི། བརླབས། །ལུང་བསྟན་བརྒྱུད་པའི་གླེང་གཞི་ཉིད་དུ་ངེས་པར་སྣང་། །ཅེས་གསུངས་པས། དངོས་པོ་དང་པོ་གླེང་གཞི་གཅིག་ལས་མེད་ནའང་། སྟོན་པས་གཏན་ཚིགས་འབྱུང་ཁུངས་རྒྱུའི་གླེང་གཞི་དང་། བྱིན་རླབས་དེ་ཉིད་བརྒྱུད་པའི་གླེང་གཞིའོ། །དེ་ལ་རྒྱུའི་གླེང་གཞིའི་ངོ་བོ་ནི། སྟོན་པ་ཡང་རྒྱས་འབྲིང་བསྡུས་གསུམ་སྟེ། ཕྱོགས་བཅུའི་སངས་རྒྱས་དང་། སྐུ་བཞིའམ་ལྔ་དང་། ཀུན་ཏུ་བཟང་པོ་རྡོ་རྗེ་འཛིན་པའོ། །གནས་ཀྱང་ཞིང་ཁམས་ཐ་དད་པ་དང་། སྐུ་བཞིའམ་ལྔའི་གནས་དང་། འོག་མིན་ཆེན་པོའི་གཞལ་ཡས་ཁང་ངོ་། །འཁོར་ཡང་བཞིའམ་ལྔ་ལས་སྣང་བའི་བྱང་ཆུབ་སེམས་དཔའ་དང་། རིག་འཛིན་དང་། རྒྱལ་བ་ཐམས་ཅད་དོ། ། གསུམ་ཀའི་སྡུད་པ་པོ་ཕྱག་ན་རྡོ་རྗེ་ཉིད་དོ། །དུས་ནི། སྐུ་བཞི་ལས་ཐོས་པའི་དུས་དང་། འབྱུང་འབྱུང་བའི་དུས་ཚུལ་བཅུ་གཉིས་ཀྱིའང་ཚེའོ། །བསྟན་པ་ནི། སེམས་ཀྱི་དཀྱིལ་འཁོར་འོད་གསལ་བ་གསང་སྔགས་ཇི་བཞིན་པ་ཉིད་དོ། །དེའང་རྡོ་རྗེ་འཛིན་པས་ནི། ཡི་གེ་གསུམ་གྱི་དོན་དུ་བཀའ་སྩལ་ཏོ། །མདོར་སྐུ་ལྔའི་གླེང་གཞིའོ། །ལུང་བསྟན་བརྒྱུད་པའི་གླེང་གཞི་ནི་བཞི་ནི། གླེང་གཞིའི་རྒྱུ་དང་། རྐྱེན་དང་། ངོ་བོ་དང་། སྦྱོར་བའོ། །དེ་ལ་རྒྱུ་ནི། རྒྱུའི་རྒྱུ་དང་རྒྱུའོ། །དེ་ལ་རྒྱུའི་རྒྱུ་ནི། ཤཱཀྱ་ཐུབ་པ་མྱ་ངན་ལས་འདས་ཁར་འཁོར་བསྡུས་ནས། འཁོར་ལ་གདམས་ངག་གསུམ་བཞག་ནས། བྱུང་ཚུལ་བཅུ་གཉིས་ཀྱི་ཚུལ་གྱིས། གསང་སྔགས་ཕྱིས་འབྱུང་བར་ལུང་བསྟན་པའོ། །རྒྱུ་ནི་སྟོན་པ་ཤཱཀྱ་ཐུབ་པ་འདས་ནས།  དམ་པ་ལྔ་རིག་འཛིན་སེམས་དཔའ་རྣམས་ཀྱིས་མ་ལ་ཡའི་རྩེ་མོར་འདུས་ནས། གདུང་བ་ཉི་ཤུ་རྩ་གསུམ་བཏོན་པའོ། །རྐྱེན་ནི། རྒྱལ་བ་རྣམས་ཀྱིས་གདུང་བ་གསན་ནས། ལྕང་ལོ་ཅན་གྱི་ཕོ་བྲང་དུ་འདུས་ཏེ། ཕྱག་ན་རྡོ་རྗེ་ལ་འཇིག་རྟེན་དུ་ཆོས་ཀྱི་འཁོར་ལོ་བསྐོར་ཅིག་པར་བསྐུལ་བས། ཕྱག་ན་རྡོ་རྗེས་ཀྱང་ཞལ་གྱིས་བཞེས་པའོ། །རང་གི་ངོ་བོ་ལ་དྲུག་སྟེ། སྟོན་པ་ནི་ཕྱག་ན་རྡོ་རྗེ་ཉིད་དེ། སྟོན་པ་གང་ཡིན་འཁོར་གྱིས་དྲིས་པ་དང་། འཁོར་གྱི་ནང་དུ་ལོ་རྒྱུས་གསུངས་པ་བརྗོད་པའི་ཕྱིར་རོ། །དེ་ལ་ནི་མཚན་ནམ་ངོ་བོ་ཕྱག་ན་རྡོ་རྗེ་གནོད་འདུལ་རྒྱལ་པོ་མི་འཁྲུགས་རྡོ་རྗེ་སེམས་དཔའ་ཞེས་བྱའོ། །གནས་ངོ་བོ་ནི། མ་ངེས་པ་དང་། ངེས་པ་སྟེ། མ་ངེས་པ་ནི་ཞིང་ཐ་དད་པའོ། །ངེས་པ་ནི། ལངྐའི་ཡུལ། རི་མ་ལ་ཡའི་རྩེ་མོ། ཆོས་འཛིན་རིགས་ཀྱི་གྲུབ་གནས་ཉིད་དོ། །འཁོར་ནི་རིག་འཛིན་དམ་པའི་རིགས་ཅན་དག་གོ། །སྡུད་པ་ལངྐའི་མངའ་བདག་སྲིན་པོ་མགྲིན་བཅུའོ། །དུས་ནི། ཤཱཀྱ་ཐུབ་པ་འདས་ནས་ལོ་ཉི་ཤུ་རྩ་བརྒྱད་ལོན་པ་ནའོ། །བསྟན་པ་ངོ་བོ་ནི་རྒྱུད་འདི་ཉིད་དོ། །གླེང་གཞི་བཅས་པའི་སྦྱོར་བ་ནི། ཐུགས་རྗེས་ལ་གཤེགས་པས་ས་རྣམས་གཡོས་པའོ། །དེ་བས་ན་ཕྱག་ན་རྡོ་རྗེས་འཁོར་གྱི་ནང་དུ་ངས་གནས་གང་དུ། སྟོན་པ་གང་ལ། དུས་གང་གི་ཚེ་རྒྱུད་འདི་ཐོས་པར་བརྗོད་པས། འཁོར་སྤྲོ་བ་བསྐྱེད་པའི་ཕྱིར། གཏན་ཚིགས་བྱུང་ཁུངས་ཀྱི་གླེང་གཞི་བརྗོད་དོ། །མི་ཡུལ་དུ་གདུལ་བྱ་སྨིན་པར་བྱ་བའི་ཕྱིར། བྱིན་རླབས་བརྒྱུད་པའི་གླེང་གཞི་བསྟན་ཏེ། ལྷན་ཅིག་པ་དང་བརྒྱུད་ཀྱིས་པའི་འཁོར་གྱི་དབང་དུའོ། ། དོན་ལ་རྨོངས་པ་གང་ལ་ལ་དག་ཤཱཀྱ་ཐུབ་པ་སྟོན་པ་ཡིན་ནོ་ཞེས་སྨྲ་བ་ནི། རྒྱུད་ཀྱི་མཐའ་ཡང་མ་མཐོང་བའི་བློ་བེམ་པོ་སྟེ། ཤཱཀྱ་ཐུབ་པ་འདས་ནས། ཕྱིས་བསྟན་པ་འདི་གསུངས་པའི་ཕྱིར་རོ། ། བྱིན་རླབས་གླེང་གཞི་ཁ་ཅིག་འོག་ཏུ་ཞེ་བདུན་པར་ཕྱུང་བ་ནི། རྒྱུད་དཀྲུག་པ་དང་། ལུང་བསྟན་བརྒྱུད་པའི་གླེང་གཞི་དུས་འདིར་བརྩོན་པར་བྱའི་དབང་སྟེེ་གླེང་བསླང་བའང་རྗེས་སུ་མཐུན་ནོ། །གླེང་བསླང་བའང་ལེའུ་འདི་ཉིད་ལས། རྩ་བ་ཡན་ལག་གང་དག་གི། །མདུན་བསུ་གུས་དང་དྲི་བ་དྲིས། །སྐབས་ལས་གླེང་དུ་བསླང་བའོ། །ཞེས་པས། འདིར་སྦྱར་ན་གསུམ་སྟེ། སྟོན་པ་ཕྱག་ན་རྡོ་རྗེས་མདུན་བསུ་བ་དང་། དམ་པ་ལྔ་འཁོར་གྱིས་གུས་པས་དྲི་བ་རྣམས་དྲིས་པ་དང་། སྟོན་པ་དང་འཁོར་གཉིས་ཀའི་སྐབས་ལས་གླེང་དུ་བསླང་བའོ། །དེ་དག་ནི་ལུང་བསྟན་བརྒྱུད་པའི་གླེང་བསླང་བར་སྦྱར་རོ། ། གླེང་གཞི་དང་པོ་རྒྱུད་བྱུང་ཁུངས་ཀྱི་གླེང་གཞིའི་རྗེས་སུ་བསྙེག་ན། འཁོར་དབང་བསྐུར་བར་གླེང་བསླང་བ་དང་། རྒྱུད་བཤད་པར་གླེང་བསླང་བའོ། །དེ་ལ་ཞེ་བརྒྱད་པ་འཁོར་དབང་བསྐུར་བར་གླེང་བསླང་བ་ལའང་དྲུག་སྟེ། ཡུམ་གྱིས་བསྐུལ་བའི་ས་ལ་བཞེངས་པའི་ཕྱིར། སྟོན་པ་སྐུ་གསུང་ཐུགས་མཉམ་པ་ཉིད་ལ་བཞུགས་པ་དང་། ཡུམ་གྱིས་དགོངས་པ་ལ་བཞེངས་པར་བསྐུལ་བ་དང་། བསྐུལ་བས་བཞེངས་པ་དཔེ་དང་བཅས་པར་བསྟན་པ་དང་། སྟོན་པར་བཞེངས་ནས་རོལ་པ་ཉི་ཤུ་རྩ་བཞིའི་སྒོ་ནས་སྦྱོར་བ་ལ་ཞུགས་པ་དང་། ཡུམ་གྱིས་སྦྱོར་བའི་བདེ་བ་ལས་བཞེངས་པར་བསྐུལ་བ་དང་། སྟོན་པས་བཞེངས་པའི་འཁོར་རྣམས་ལ་གསང་བའི་དབང་བསྐུར་བའོ། །རྒྱུད་བཤད་པར་གླེང་བསླང་བ་ལའང་། ཡུམ་གྱིས་རྒྱུད་བཤད་པར་བསྐུལ་བ་དང་། སྟོན་པས་ཞུ་བ་བསྒུགས་པའི་ཕྱིར་ཅང་མི་གསུང་བར་བཞུགས་པ་དང་། འཁོར་གྱིས་སྐུ་གསུང་ཐུགས་ཡོན་ཏན་ཕྲིན་ལས་ཉི་ཤུ་རྩ་ལྔའི་སྒོ་ནས་བསྟོད་དེ། རྒྱུད་བཤད་པར་གསོལ་བ་བཏབ་པ་དང་། གསོལ་བ་བཏབ་པས་སྟོན་པས་འོད་ཟེར་བཀྱེ་ནས། འོད་ལས་ཐེག་པ་གཞན་གྱི་གླེང་གཞི་སྣང་བར་མཛད་པ་དང་། སྟོན་པ་རྡོ་རྗེ་རྒྱན་གྱི་ཏིང་ངེ་འཛིན་ལ་སྙོམས་པར་ཞུགས་ནས། སྣོད་མིན་རྣམས་མཚམས་གཅད་པ་དང་། ཐུན་མོང་གི་འཁོར་རྣམས་ཀྱིས་བདག་ཅག་བྱིན་གྱིས་རློབས་ཤིག་པར་གསོལ་བ་བཏབ་པ་དང་། སྟོན་པས་འོད་བཀྱེ་ནས་འཁོར་ཐུན་མོང་བ་རྣམས་བྱིན་གྱིས་བརླབ་པའི་བརྡར་བསྟན་པའོ། །དགོས་འབྲེལ་བསྟན་པ་ནི། ཞེ་བརྒྱད་པ་ལས། འབྲེལ་བ་ཡན་ལག་རྣམ་པ་བཞི། །རྗོད་དང་བརྗོད་བྱ་དགོས་འབྲེལ་ལས། །ཐ་མ་གཉིས་བཞིར་འདྲེན་པའོ། །ཞེས་གསུངས་པས། རྗོད་བྱེད་དང་། བརྗོད་བྱ་དང་། འབྲེལ་བ་དང་། དགོས་པའོ། །དེ་ལ་རྗོད་པར་བྱེད་པ་ནི། འདུལ་བའི་དགོངས་པས་ཀྱང་། སྟོན་པ་འཁོར་དང་བཅས་པ་ལ་བསྟན་ཏོ། །འདིའང་འཆད་པའི་སྐྱེས་བུ་ཕྱག་ན་རྡོ་རྗེ་སྟེ། ཞེ་དགུ་པ་ལས་བསྟན་ཏོ། །བརྗོད་བྱ་ནི་རྒྱུད་ཀྱི་དོན་ཏོ། །འབྲེལ་པ་ལའང་གཉིས་ཏེ། རྒྱུ་དང་འབྲས་བུའི་ཚུལ་དུ་འབྲེལ་པ་ནི། རྡོ་རྗེ་སེམས་དཔའ་སྟོན་པའི་ཐུགས་དེ་བཞིན་ཉིད་ལས་སྐྱེས་པ་སྟེ། བཅོམ་ལྡན་འདས་ཀྱི་ཐུགས་དང་འབྲེལ་ཅིང་ཐུགས་ལས་སྐྱེས་པ་དང་། ཐབས་དང་ཐབས་ལས་བྱུང་བའི་ཚུལ་དུ་འབྲེལ་བ་ནི། སྟོན་པས་དབང་བསྐུར་ནས་ཕྱག་ན་རྡོ་རྗེས་དབང་ཐོབ་སྟེ། ཆོས་ཀྱི་འཁོར་ལོ་བསྐོར་བའོ། །དགོས་པའང་། དགོས་པ་པ་དང་དགོས་པའི་ཡང་དགོས་པའོ། །དེ་ལ་དགོས་པ་ནི། རྒྱུད་ཀྱི་དོན་ལ་མ་དང་རྐྱེན་དང་བཅས་པའོ། །དགོས་པའི་ཡང་དགོས་པ་ནི་རྣལ་འབྱོར་ལྔ་དང་གསུམ་གྱི་འབྲས་བུ་ཐ་མ་མཐར་ཕྱིན་པའོ། །རྒྱུད་ཀྱི་དོན་འདྲེན་པ་བཅུའི་ངེས་དོན་གཏན་ཚིགས་ཀྱི་ཡན་ལག་དང་། ངེས་པར་སྦྱོར་བའི་ཡན་ལག་གིས་རྒྱུད་ཀྱི་དོན་བསྟན་པ་ནི་གཉིས་ཏེ། ལམ་དང་རྐྱེན་ནོ། །དེ་ལ་ལམ་ནི། གང་དོན་དུ